CELEX: 32015R1051
Language: lv
Date: 2015-07-01 00:00:00
Title: Komisijas Īstenošanas regula (ES) 2015/1051 (2015. gada 1. jūlijs) par kārtību, kādā tiek pildītas platformas strīdu izšķiršanai tiešsaistē funkcijas, par kārtību attiecībā uz elektronisko sūdzību veidlapu un par kontaktpunktu sadarbības kārtību saskaņā ar Eiropas Parlamenta un Padomes Regulu (ES) Nr. 524/2013 par patērētāju strīdu izšķiršanu tiešsaistē

2.7.2015   
            
            
               LV
            
            
               Eiropas Savienības Oficiālais Vēstnesis
            
            
               L 171/1
            
         KOMISIJAS ĪSTENOŠANAS REGULA (ES) 2015/1051
   (2015. gada 1. jūlijs)
   par kārtību, kādā tiek pildītas platformas strīdu izšķiršanai tiešsaistē funkcijas, par kārtību attiecībā uz elektronisko sūdzību veidlapu un par kontaktpunktu sadarbības kārtību saskaņā ar Eiropas Parlamenta un Padomes Regulu (ES) Nr. 524/2013 par patērētāju strīdu izšķiršanu tiešsaistē
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 21. maija Regulu (ES) Nr. 524/2013 par patērētāju strīdu izšķiršanu tiešsaistē un ar ko groza Regulu (EK) Nr. 2006/2004 un Direktīvu 2009/22/EK (Regula par patērētāju SIT) (1), un jo īpaši tās 5. panta 7. punktu, 7. panta 7. punktu un 8. panta 4. punktu,
   pēc apspriešanās ar Eiropas Datu aizsardzības uzraudzītāju,
   tā kā:
   
               (1)
            
            
               Regulā (ES) Nr. 524/2013 paredzēts izveidot Savienības līmeņa platformu strīdu izšķiršanai tiešsaistē (SIT platforma). Šai SIT platformai vajadzētu būt interaktīvai un daudzvalodu tīmekļa vietnei, kas piedāvā vienotu piekļuves punktu patērētājiem un tirgotājiem, kuri cenšas ārpustiesas kārtībā izšķirt strīdus par līgumsaistībām, kas radušies saistībā ar tiešsaistes pārdošanu un pakalpojumu līgumiem.
            
         
               (2)
            
            
               Saskaņā ar Regulas (ES) Nr. 524/2013 8. panta 1. punktu sūdzību veidlapai jābūt lietotājdraudzīgai. Tādēļ sūdzētājiem būtu jādod iespēja aizpildīt elektronisko sūdzību veidlapu kā projektu, pirms tie sūdzību iesniedz. Būtu jānodrošina, ka projekti, kurus sūdzētāji nav iesnieguši, pēc attiecīga laikposma no SIT platformas tiek automātiski dzēsti.
            
         
               (3)
            
            
               Lai nodrošinātu SIT platformas pienācīgu darbību, ir jānosaka, kā atbildētājs būtu jāinformē par to, ka SIT platformā ir iesniegta sūdzība, kā arī par to, kura elektroniskajā sūdzību veidlapā sniegtā informācija būtu jāizmanto, lai atvieglotu kompetento strīdu alternatīvas izšķiršanas vienību (SAI vienības) identificēšanu.
            
         
               (4)
            
            
               Tādā pašā nolūkā un lai nodrošinātu Regulas (ES) Nr. 524/2013 konsekventu piemērošanu, nepieciešams precizēt, kad SAI vienībām būtu SIT platformai jāsniedz informācija par strīdu izskatīšanu.
            
         
               (5)
            
            
               Nepieciešams konstatēt datumu, kad noslēgti noteikti strīdi, ja sūdzību nevar apstrādāt tā, lai nodrošinātu, ka personas dati, kas saistīti ar attiecīgajiem strīdiem, var tikt dzēsti vēlākais sešus mēnešus pēc strīda noslēgšanas datuma. Tas pats attiecas arī uz strīdiem, kad puses nevar vienoties par SAI vienību, jo atbildētājs nav sniedzis atbildi vai SAI vienība atsakās izskatīt strīdu.
            
         
               (6)
            
            
               Valstu kompetentajām iestādēm būtu jāpaziņo Komisijai saraksts ar valstu SAI vienībām un tas būtu jāatjauno vienotā veidā, lai SIT platformā racionalizētu šo vienību reģistrāciju saskaņā ar Regulu (ES) Nr. 524/2013.
            
         
               (7)
            
            
               Ir lietderīgi noteikt, kad tādā strīdā iesaistītajām pusēm, kurš tiek risināts, izmantojot SIT platformu, vajadzētu būt iespējai sniegt komentārus par SIT platformas darbību un SAI vienību, kura strīdu ir izskatījusi.
            
         
               (8)
            
            
               Saskaņā ar Regulu (ES) Nr. 524/2013 jāizraugās viens SIT kontaktpunkts katrā dalībvalstī, kas var sniegt atbalstu strīdā iesaistītajām pusēm un SAI vienībām, kuras strīdu risina, izmantojot SIT platformu. Lai veicinātu sadarbību starp SIT kontaktpunktiem, ir lietderīgi noteikt vienotu principu kopumu, kas šo sadarbību stiprinātu.
            
         
               (9)
            
            
               Šajā regulā paredzētie pasākumi ir saskaņā ar atzinumu, ko sniegusi ar Regulas (ES) Nr. 524/2013 16. panta 1. punktu izveidotā Komiteja strīdu izšķiršanai tiešsaistē,
            
         IR PIEŅĒMUSI ŠO REGULU.
   1. pants
   Priekšmets
   Šī regula nosaka kārtību attiecībā uz:
   
               a)
            
            
               elektronisko sūdzību veidlapu;
            
         
               b)
            
            
               SIT platformas funkciju izpildi; un
            
         
               c)
            
            
               sadarbību starp SIT kontaktpunktiem.
            
         2. pants
   Elektroniskā sūdzību veidlapa
   Elektroniskā sūdzību veidlapa, kas iesniedzama SIT platformai, ir pieejama patērētājiem un tirgotājiem visās oficiālajās Savienības iestāžu valodās. Sūdzētājam ir iespēja elektroniskās sūdzības veidlapas projektu saglabāt SIT platformā. Sūdzētājam ir iespēja piekļūt projektam un izdarīt tajā izmaiņas, pirms tas iesniedz pilnībā aizpildītas elektroniskās sūdzību veidlapas galīgo redakciju. Elektroniskās sūdzību veidlapas projektu, kas nav pilnībā aizpildīts un iesniegts, automātiski dzēš no SIT platformas sešus mēnešus pēc tā izveidošanas.
   3. pants
   Atbildētāja informēšana
   Saņemot pilnībā aizpildītu elektronisko sūdzību veidlapu, SIT platforma nosūta standarta elektronisko ziņojumu uz atbildētāja elektronisko adresi, ko sūdzētājs norādījis elektroniskajā sūdzības veidlapā, ar ko tiek paziņots, ka pret attiecīgo pusi ir iesniegta sūdzība, un ar ko tiek sniegta pieeja Regulas (ES) Nr. 524/2013 9. panta 3. punktā minētajai informācijai.
   4. pants
   Strīdu alternatīvas izšķiršanas (SAI) vienības identificēšana
   1.   Ja elektroniskajā sūdzības veidlapā nav identificēta kompetentā SAI vienība, SIT platforma atbildētājam piedāvā orientējošu sarakstu ar SAI vienībām, lai atvieglotu kompetentās SAI vienības identificēšanu. Šis saraksts pamatojas uz šādiem kritērijiem:
   
               a)
            
            
               strīdā iesaistīto pušu ģeogrāfiskā adrese, kā norādīts elektroniskajā sūdzību veidlapā saskaņā ar Regulas (ES) Nr. 524/2013 pielikumu; un
            
         
               b)
            
            
               nozare, kuru strīds skar.
            
         2.   Pusēm jebkurā laikā ir pieeja sarakstam ar visām SAI vienībām, kas reģistrētas SIT platformā saskaņā ar Regulas (ES) Nr. 524/2013 5. panta 6. punktu. SIT platformas piedāvātais meklēšanas rīks palīdz pusēm identificēt, kura SAI vienība no SIT platformā reģistrētajām SAI vienībām ir kompetenta strīdu izskatīt.
   5. pants
   Informācija, kas SAI vienībām jāsniedz
   1.   SAI vienības, kurām sūdzība ir nosūtīta, izmantojot SIT platformu, un kuras ir piekritušas strīdu izskatīt, uzreiz pēc visu sūdzības materiālu saņemšanas saistībā ar attiecīgo strīdu nosūta SIT platformai informāciju par datumu, kad saņemti visi sūdzības materiāli un informācija par strīda priekšmetu.
   2.   Datumā, kad saņemti visi sūdzības materiāli, sākas Eiropas Parlamenta un Padomes Direktīvas 2013/11/ES (2) 8. panta e) punktā minētais 90 kalendāro dienu termiņš.
   3.   SAI vienības, kurām sūdzība ir nosūtīta, izmantojot SIT platformu, un kuras atsakās strīdu izskatīt, atteikumu SIT platformai nosūta uzreiz pēc tam, kad tās ir pieņēmušas lēmumu saskaņā ar Direktīvas 2013/11/ES 5. panta 4. punktu.
   4.   SAI vienības, kurām sūdzība ir nosūtīta, izmantojot SIT platformu, uzreiz pēc strīda noslēgšanas SIT platformai nosūta informāciju par SAI procedūras noslēgšanas datumu, kā arī tās rezultātiem. Tas attiecas arī uz situāciju, kad abas vai viena no pusēm izstājas no procedūras saskaņā ar Direktīvas 2013/11/ES 9. panta 2. punkta a) apakšpunktu.
   6. pants
   Noteiktu strīdu noslēgšana un personas datu dzēšana
   1.   Neturpina apstrādāt strīdu, kas iesniegts, izmantojot SIT platformu, jo īpaši, ja:
   
               a)
            
            
               atbildētājs ir norādījis, ka tas nevēlas izmantot SAI vienību;
            
         
               b)
            
            
               puses 30 kalendāro dienu laikā pēc elektroniskās sūdzību veidlapas iesniegšanas nevienojas par to, kura SAI vienība izskatīs to strīdu;
            
         
               c)
            
            
               SAI vienība, par kuru puses ir vienojušās, atsakās izskatīt strīdu,
            
         un šāds strīds tiek uzskatīts par noslēgtu. Datums, kad ir notikusi kāda no a) līdz c) apakšpunktā minētajām situācijām, ir attiecīgā strīda noslēgšanas datums.
   2.   Personas datus, kas saistīti ar 1. punkta a) līdz c) apakšpunktā minētajiem strīdiem, no platformas dzēš vēlākais sešus mēnešus pēc strīda noslēgšanas.
   7. pants
   SAI vienību saraksta elektronisks paziņojums
   1.   Direktīvas 2013/11/ES 4. panta 1. punkta i) apakšpunktā definētās kompetentās iestādes, lai paziņotu Direktīvas 2013/11/ES 20. panta 2. punktā minēto SAI iestāžu sarakstu, izmanto standarta elektronisko veidlapu, ko nodrošina Komisija.
   2.   Aizpildīta standarta elektroniskā veidlapa ietver informāciju, kas minēta Direktīvas 2013/11/ES 20. panta 2. punktā, un informāciju par SAI procedūras vidējo ilgumu, kā minēts Regulas (ES) Nr. 524/2013 9. panta 5. punkta d) apakšpunktā un Direktīvas 2013/11/ES 19. panta 1. punkta e) apakšpunktā.
   8. pants
   Atgriezeniskās saites sistēma
   SIT platforma dod iespēju strīdā iesaistītajām pusēm sniegt komentārus saskaņā ar Regulas (ES) Nr. 524/2013 5. panta 4. punkta g) apakšpunktu pēc SAI procedūras noslēgšanas un sešus mēnešus pēc tam.
   9. pants
   Sadarbība starp SIT kontaktpunktiem
   1.   SIT kontaktpunkti saskaņā ar Regulas (ES) Nr. 524/2013 7. panta 2. punktu pēc iespējas palīdz izšķirt strīdus, kas saistīti ar sūdzībām, kuras iesniegtas, izmantojot SIT platformu.
   2.   SIT konsultanti nekavējoties sniedz palīdzību un apmainās ar informāciju ar konsultantiem citos SIT kontaktpunktos, lai atvieglotu savu Regulas (ES) Nr. 524/2013 7. panta 2. punktā minēto funkciju izpildi.
   3.   SIT konsultanti, kuriem ir piekļuve informācijai par strīdu, tostarp personas datiem, piešķir konsultantiem citos SIT kontaktpunktos piekļuvi šai informācijai, ciktāl tas ir nepieciešams Regulas (ES) Nr. 524/2013 7. panta 2. punktā minēto funkciju izpildei.
   10. pants
   Stāšanās spēkā
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 1. jūlijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 165, 18.6.2013., 1. lpp.
   
   
      (2)  Eiropas Parlamenta un Padomes 2013. gada 21. maija Direktīva 2013/11/ES par patērētāju strīdu alternatīvu izšķiršanu un ar ko groza Regulu (EK) Nr. 2006/2004 un Direktīvu 2009/22/EK (Direktīva par patērētāju SAI) (OV L 165, 18.6.2013., 63. lpp.).